‘স্মার্ট বাংলাদেশ স্লোগানের অন্তরালে চলছে স্মার্ট দুর্নীতি-লুটপাট’
বাংলাদেশের কমিউনিস্ট পার্টির (সিপিবি) সাধারণ সম্পাদক ও বাম গণতান্ত্রিক জোটের সমন্বয়ক রুহিন হোসেন প্রিন্স বলেছেন, 'স্মার্ট বাংলাদেশ স্লোগানের অন্তরালে দেশে চলছে স্মার্ট দুর্নীতি, লুটপাট, চাঁদাবাজি, দালালি আর ভয়ের রাজত্ব।'
আজ শুক্রবার বিকেল ৪টায় ঢাকার কাফরুলের ভিশন মোড়ে সিপিবি ঢাকা মহানগর উত্তরের সভাপতি সাজেদুল হক রুবেলের সভাপতিত্বে এবং সম্পাদকমন্ডলীর সদস্য ফেরদৌস আহমেদ উজ্জ্বলের সঞ্চালনায় অনুষ্ঠিত সমাবেশে প্রধান অতিথির বক্তব্যে তিনি এ কথা বলেন।
রুহিন হোসেন প্রিন্স বলেন, 'এই ধারাকে অব্যাহত রাখতে একদলীয় কর্তৃত্ববাদী শাসন কায়েম করা হচ্ছে। যেখানে ভিন্ন কোনো রাজনৈতিক মত ও পথকে সহ্য করা হচ্ছে না। এ ব্যবস্থার পরিবর্তন করতে লোভ আর ভয়কে উপেক্ষা করে অন্যায় অবিচার রুখে দাঁড়াতে হবে।'
তিনি আরও বলেন, 'দুর্নীতি, লুটপাটকারী আর তাদের পাহারাদারের দৃঢ়ভাবে রুখে দাঁড়াতে হবে। প্রহসনের এই ডামি নির্বাচিত অবিলম্বে বাতিল করে নির্দলীয় সরকারের অধীনে নির্বাচনের আয়োজন করতে হবে।'
রুহিন হোসেন প্রিন্স বলেন, 'সংসদে যাওয়া অধিকাংশ রাজনীতিক বিনাপুঁজির লাভজনক ব্যবসায়ী। কারণ তারা বিনা ভোটে নির্বাচিত। আর বর্তমান সংসদ তো পুরোই ব্যবসায়ীদের দখলে।'
সমাবেশে আরও বক্তব্য দেন কেন্দ্রীয় কমিটির সদস্য ও কৃষক সমিতির সাধারণ সম্পাদক কমরেড সাজ্জাদ জহির চন্দন, ঢাকা মহানগর উত্তরের সাধারণ সম্পাদক কমরেড লূনা নূর, সম্পাদকমণ্ডলীর সদস্য, কমরেড মোতালেব হোসেন, কমরেড জয়নাল আবেদিনন, জেলা কমিটির সদস্য আলী কাউসার মামুন প্রমুখ।
ঢাকা মহানগর উত্তর আয়োজিত সমাবেশে বিভিন্ন থানা ও শাখার পক্ষ থেকে সিপিবি নেতাকর্মীরা ব্যানার ও লাল পতাকা নিয়ে মিছিল করে এসে যোগ দেন। সমাবেশ শেষে একটি লাল পতাকার বিশাল মিছিল কাফরুল থেকে মিরপুর ১০ হয়ে বিভিন্ন সড়ক প্রদক্ষিণ করে।

বাংলাদেশের কমিউনিস্ট পার্টির (সিপিবি) সাধারণ সম্পাদক ও বাম গণতান্ত্রিক জোটের সমন্বয়ক রুহিন হোসেন প্রিন্স বলেছেন, 'স্মার্ট বাংলাদেশ স্লোগানের অন্তরালে দেশে চলছে স্মার্ট দুর্নীতি, লুটপাট, চাঁদাবাজি, দালালি আর ভয়ের রাজত্ব।'